Lars Løkke Rasmussen (V), 2002-02-20:
Tak for de mange gode indlæg og de mange klare tilsagn om støtte til disse lovforslag.
Det tegner jo et billede af og en prognose for, at et enigt Folketing kan ende med at skabe
de rammevilkår, som Bornholm selv har efterspurgt
, og det tillægger jeg i hvert fald selvstændig værdi.
Det håber jeg også at andre vil gøre i afvejningen af eventuelle yderligere spørgsmål.
Nu kan jeg forstå, at der skulle være et særligt behov på Bornholm for åbenhed i udvalgsarbejdet.
Jeg bekræfter gerne, at der er brug for åbenhed i det kommunalpolitiske arbejde, men jeg er ikke af den opfattelse, at der skulle være et særligt behov på Bornholm.
Derfor er det måske i virkeligheden andre steder, man skulle veje den problemstilling ind, end i en lov, der specifikt retter sig mod at efterkomme nogle ønsker, der er formuleret på Bornholm.
Når jeg har sagt det, vil jeg også gerne tilslutte mig de kloge ord, der blev sagt fra den kloge formand for Folketingets Kommunaludvalg, hr. Poul Nødgaard, om, at lejligheden i dag passende var en lejlighed, der kunne bruges til at ønske Bornholm tillykke.
Det var den ene ting, der meget klart blev sagt i udvalgsformandens første indlæg, og det andet var, at det her var jo ikke nogen generel strukturdebat.
Det sidste er jeg også meget enig i, for Bornholm er jo en unik ø, og en unik ø kalder jo på unikke løsninger.
Jeg betragter det her som en unik løsning, som er skabt for at imødekomme nogle ønsker på den unikke ø Bornholm, og ikke som nogen sikker forløber for nogen bestemt strukturudvikling i den resterende del af det danske samfund.
Det siger jeg ikke for at afskære nogen debat
omkring strukturudviklingen i øvrigt, men jeg tror bare, at vi alle må indrømme - og hr. Poul Nødgaard var jo selv inde på det i sammenligningen mellem befolkningsgrundlaget i Ringsted, tror jeg det var, og på Bornholm - at der er nogle rammevilkår, der er meget forskellige, som i sig selv gør, at man ikke bare kan kopiere den løsning, vi nu er i gang med at etablere på Bornholm, ud på resten af Danmark.
Lad os nu holde os til, at vi skaber en unik løsning til en unik ø, og i øvrigt også betone, som flere af ordførerne har været inde på, at her honorerer vi nogle ønsker, der er vokset op nedefra.
Det skal vi jo kvittere for ved at lette vejen.
Det er også baggrunden for, at jeg har valgt i det forslag, som nu er til første behandling, at imødekomme det ønske, der i første omgang ikke blev imødekommet, nemlig ønsket om, at man betonede det unikke ved at benævne den kommunedannelse, der nu finder sted, Bornholms Regionskommune, og benævne den kommunalbestyrelse, der dannes på Bornholm, Bornholms Regionsråd, for også på den måde at bidrage til at understrege, at Bornholm er unik.
Selv om befolkningstallet på Bornholm - sådan vejet isoleret af - måske ikke i sig selv rækker til at være region
i ordets almindelige forstand, så er de særlige omstændigheder, der knytter sig til, at Bornholm er en ø, vand hele vejen rundt, og den geografiske placering, Bornholm har, af en sådan karakter, at det giver god mening, at Bornholm udadtil også i forhold til det europæiske samarbejde, i forhold til Østersøsamarbejdet kan signalere denne her særlige position. Det synes jeg er vigtigt, og jeg er også glad for at have kunnet lytte mig frem til, at der er enighed i hele Folketinget om, at vi nu holder fast ved de benævnelser, som vi har fundet frem til i dialog med Bornholm.
Det kommer til at give Bornholm, det er jeg slet ikke i tvivl om, en stærk platform, hvorfra Bornholm selv kan være med til at løse Bornholms egne problemer, og hvorfra Bornholm og bornholmerne selv kan være med til at skabe stadig bedre rammevilkår.
Når jeg siger det, er det også, fordi jeg er lidt ked af, at Socialdemokratiets ordfører ikke kunne dy sig for at bringe andre elementer ind i denne debat.
Jeg har oplevelsen
af, at vi her er i gang med at diskutere en sammenlægningslov, og jeg vil gerne sige, at denne regering deltager gerne både på den korte bane og den lange bane i kapløbet om, hvem der bedst varetager regionalpolitiske interesser i dette land.
For skal vi ud i sådan et kapløb, bliver vi også nødt til at se på de historiske strækninger, der er gennemført, og så tror jeg ikke, at den tidligere regering kommer godt ud af den sammenligning.
Det gælder jo begge veje, som Venstres ordfører også meget præcist var inde på det, at de merbeskatninger, som den daværende regering havde lagt op til, og som også ville slå negativt igennem på erhvervslivet på Bornholm, er løftet ud.
Så det virker jo begge veje, og jeg er ikke et sekund i tvivl om, at den politik, regeringen står for, generelt har en positiv effekt, og derfor har den også en positiv effekt på Bornholm.
Det er jo også Socialdemokratiets ordfører bekendt, at der er indledt en dialog mellem videnskabsministeren og Bornholm i kølvandet på beslutningerne om Center for Regional- og Turismeforskning.
Det er i øvrigt ikke noget, jeg skal gå videre ind i, det er jo ikke mit ressort, men der er indledt en dialog.
Det er jo et signal om, at denne regering står fuldt ved den regeringserklæring, som den daværende regering indgik som forudsætning for det her, og at denne regering i øvrigt på alle punkter er meget opmærksom på det regionalpolitiske, udsender selv om ganske kort tid - hvis det ikke allerede er sket her i talende stund - en vejledning om vurdering af regionale konsekvenser til alle ressortministre, som forpligter den enkelte minister til i forbindelse med al lovgivningsarbejde at indveje regionalpolitiske hensyn, altså gøre sig en overvejelse om: Hvordan påvirker den lov, jeg nu sidder med, og som muligvis har et helt andet sigte, nemlig et forsvarspolitisk sigte eller et uddannelsesmæssigt sigte, det regionalpolitiske? Jeg er bekendt med, at økonomi- og erhvervsministeren sidder og arbejder med en redegørelse om udflytning af statslige arbejdspladser for nu blot at nævne to konkrete initiativer, som har det sigte at skabe leverum i alle danske regioner.
Det er også en integreret del i denne regerings regeringsgrundlag, at vi ønsker en samfundsudvikling, hvor alle dele af det danske samfund oplever at have adgang til den vækst, der præger det danske samfund.
Det står altså - bliver jeg nødt til at sige, og det kan jo også dokumenteres - i skærende kontrast til den udvikling, der har været i det danske samfund historisk, hvor vi har oplevet markant vægt knyttet til nogle ganske bestemte regioner i Danmark og så ikke så mange andre steder.
Jeg nævner ikke det her for at gå ind i nogen stor debat, jeg tog det sådan set bare frem som nogle små korte bemærkninger lidt i ærgrelse over, at det nu blev et tema, for jeg synes, at det signal, som Bornholm har brug for, er et signal om, at et enigt Folketing nu honorerer det ønske, der er på Bornholm og skaber den ramme, der skal til, for at Bornholm kan gå til stemmeurnerne endnu engang den 29. maj 2002, og det er der i hvert fald med debatten, som den har forløbet her i dag, en meget god prognose for kan ske.
Jeg skal i hvert fald gøre, hvad jeg kan for at bidrage til et hurtigt og smidigt udvalgsarbejde, således at lovgivningen kan være på plads i rigtig god tid inden valget
på Bornholm i maj, og så ønsker jeg i øvrigt Kommunaludvalget en god tur til Bornholm den 11. marts.